Непосредно пред почетак Другог светског рата у Југославији, Јурица Рибар је марта 1941. године дипломирао на Правном факултету у Београду. Крајем истог месеца су отпочели историјски догађаји који су знатно утицали на његову даљу судбину. Влада Цветковић-Мачек је потписала приступање Краљевине Југославије Тројном пакту, након чега је 27. марта извршен војни пуч у коме је оборена влада и збачен кнез-намесник Павле Карађорђевић. У Београду и другим местима тада су избиле масовне антифашистичке манифестације подршке војном пучу и обарању Владе, у којима је учествовао и Јурица, а његов брат Лола је био један од говорника на овим манифестацијама. Пар дана касније, 6. априла 1941. године Силе осовине су без објаве рата извршиле напад на Југославију, а Луфтвафе је бомбардовао Београд. Како је кућа породице Рибар, у Француској улици била оштећена у бомбардовању, они су изнајмили кућу на Дедињу, на углу Улице генерала Штурма и Булевара кнеза Александра Карађорђевића (у близини стадиона Партизана).